KISKŐRÖS VÁROS POLGÁRMESTERE


ELŐTERJESZTÉS
(sürgősséggel a Képviselő-testület 2025. szeptember 24-i ülésére)


TÁRGY: 	A KISKŐRÖS, 2448/A/1 HRSZ-Ú, TERMÉSZETBEN KISKŐRÖS, KOSSUTH L. ÚT 21. 1. SZÁM ALATTI INGATLAN ADÁSVÉTELE

Tereánszki János, Harangozó Marianna és Rigó Roland Barnabás, a tulajdonukat képező Kiskőrös, 2448/A/1 hrsz-ú, természetben Kossuth L. út 21. 1. számú, 124 m2 alapterületű, kivett lakás megnevezésű ingatlant és a hozzá tartozó gépkocsi beálló és tároló helyiséget (a továbbiakban együttesen: ingatlan) felajánlották megvételre Kiskőrös Város Önkormányzata részére.
Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 18. § (1) bekezdésében foglaltak szerint az önkormányzat visszterhes tulajdonszerzése ingatlan esetében kizárólag a Képviselő-testület döntése alapján lehetséges. A vagyonrendelet 18. § (2) bekezdése alapján az önkormányzati tulajdonszerzést megelőzően a vagyonelem forgalmi értékének meghatározásáról a Polgármesteri Hivatal az általa megjelölt szakértő útján gondoskodik.
Az ingatlanforgalmi szakértő a Kiskőrös, 2448/A/1 hrsz-ú ingatlan forgalmi értékét 17.500.000,-Ft összegben határozta meg. A tulajdonosok a vételárat elfogadták.
Az Önkormányzat távlati célja a bérlakásállományának az átszervezése. Az ingatlan területén lévő lakás alkalmas ezen cél megvalósítására. 
Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontja a lakás- és helyiséggazdálkodást a helyben biztosítható önkormányzati közfeladatok körébe sorolja.
Az előterjesztés sürgősségét indokolja, hogy az ingatlan adásvétel tárgyát képező teljes dokumentáció a képviselő-testületi anyag kiküldését követően vált véglegessé.
Fentiekre tekintettel javasolom, hogy a Képviselő-testület a határozat-tervezetben és annak mellékletét képező adásvételi szerződésben foglaltak szerint döntsön.

Kiskőrös, 2025. szeptember 19.


	Domonyi László sk.
	polgármester


HATÁROZAT-TERVEZET

A Képviselő-testület

1. egyetért azzal, hogy Kiskőrös Város Önkormányzata, lakás- és helyiséggazdálkodás, mint helyben biztosítható önkormányzati közfeladat céljára, visszterhes vagyonátruházás útján megvásárolja Tereánszki János 2/4, Harangozó Marianna 1/4 és Rigó Roland Barnabás 1/4 -ed tulajdoni hányadát képező Kiskőrös, 2448/A/1 hrsz-ú, természetben Kiskőrös, Kossuth L. út 21. 1. szám alatti, 124 m2 alapterületű, kivett lakás megnevezésű ingatlant a lakáshoz tartozó gépkocsibeállóval és tárolóhelyiséggel, a határozat-tervezet mellékletét képező szerződésben foglalt tulajdonjog-átruházási feltételekkel,
2. felhatalmazza a polgármestert a határozat-tervezet mellékletét képező adásvételi szerződés, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.

Felelős:	polgármester
Határidő:	értelemszerűen

